nibzard/narodne-novine-full-text-markdown huggingface dataset:
### NN 41/2020 (3.4.2020.), Pravilnik o dopuni Pravilnika o provedbi mjera Nacionalnog pčelarskog programa za razdoblje od 2020. do 2022. godine

MINISTARSTVO POLJOPRIVREDE

874

Na temelju članka 50. stavka 5. Zakona o poljoprivredi (»Narodne novine«, broj 118/18) ministrica poljoprivrede donosi

PRAVILNIK

O DOPUNI PRAVILNIKA O PROVEDBI MJERA NACIONALNOG PČELARSKOG PROGRAMA ZA RAZDOBLJE OD 2020. DO 2022. GODINE

Članak 1.

U Pravilniku o provedbi mjera Nacionalnog pčelarskog programa za razdoblje od 2020. do 2022. godine (»Narodne novine«, broj 115/19) iza članka 34. dodaje se članak 34.a, koji glasi:

»Članak 34.a

Iznimno, zbog posebnih okolnosti uzrokovanih širenjem CoV bolesti (COVID-19) i proglašenja pandemije, zahtjevi za sufinanciranje propisani u članku 13. stavcima 1. i 6., članku 15. stavku 1. te članku 17. stavku 1., za 2020. godinu podnose se Agenciji za plaćanja do 20. lipnja 2020. godine.«.

Članak 2.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/19-01/70

Urbroj: 525-14/0856-20-11

Zagreb, 20. ožujka 2020.

Ministrica poljoprivrede
 Marija Vučković, v. r.
### NN 41/2020 (3.4.2020.), Rješenje o imenovanju predsjednika i članova Upravnog vijeća Lučke uprave Zadar

VLADA REPUBLIKE HRVATSKE

864

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), članka 51. stavka 2. točke 1. i članka 52. stavka 2. Zakona o pomorskom dobru i morskim lukama (»Narodne novine«, br. 158/03, 100/04, 141/06, 38/09, 123/11, 56/16 i 98/19), Vlada Republike Hrvatske je na sjednici održanoj 30. ožujka 2020. godine donijela

RJEŠENJE

O IMENOVANJU PREDSJEDNIKA I ČLANOVA UPRAVNOG VIJEĆA LUČKE UPRAVE ZADAR

1. Imenuje se BOŽIDAR LONGIN predsjednikom Upravnog vijeća Lučke uprave Zadar.

2. Za članove Upravnog vijeća Lučke uprave Zadar, imenuju se:

– ŽIVKO KOLEGA, dr. med.

– MARINO BUTURIĆ

– BORIS FANTULIN

– ALEN RUKAVINA.

Klasa: 080-02/20-01/41

Urbroj: 50301-15/28-20-02

Zagreb, 30. ožujka 2020.

Predsjednik
 mr. sc. Andrej Plenković, v. r.
### NN 41/2020 (3.4.2020.), Rješenje o razrješenju predsjednika i članova Upravnog vijeća Lučke uprave Zadar

VLADA REPUBLIKE HRVATSKE

863

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), članka 51. stavka 2. točke 1. i članka 52. stavka 2. Zakona o pomorskom dobru i morskim lukama (»Narodne novine«, br. 158/03, 100/04, 141/06, 38/09, 123/11, 56/16 i 98/19), Vlada Republike Hrvatske je na sjednici održanoj 30. ožujka 2020. godine donijela

RJEŠENJE

O RAZRJEŠENJU PREDSJEDNIKA I ČLANOVA UPRAVNOG VIJEĆA LUČKE UPRAVE ZADAR

1. Razrješuje se BOŽIDAR LONGIN dužnosti predsjednika Upravnog vijeća Lučke uprave Zadar, radi isteka mandata.

2. Razrješuju se dužnosti članovi Upravnog vijeća Lučke uprave Zadar, radi isteka mandata:

– ŽIVKO KOLEGA, dr. med.

– MARINO BUTURIĆ

– BORIS FANTULIN

– ALEN RUKAVINA.

Klasa: 080-02/20-02/24

Urbroj: 50301-15/28-20-02

Zagreb, 30. ožujka 2020.

Predsjednik
 mr. sc. Andrej Plenković, v. r.
### NN 41/2020 (3.4.2020.), Rješenje o imenovanju predsjednika i članova Upravnog vijeća Lučke uprave Split

VLADA REPUBLIKE HRVATSKE

866

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), članka 51. stavka 2. točke 1. i članka 52. stavka 2. Zakona o pomorskom dobru i morskim lukama (»Narodne novine«, br. 158/03, 100/04, 141/06, 38/09, 123/11, 56/16 i 98/19), Vlada Republike Hrvatske je na sjednici održanoj 30. ožujka 2020. godine donijela

RJEŠENJE

O IMENOVANJU PREDSJEDNIKA I ČLANOVA UPRAVNOG VIJEĆA LUČKE UPRAVE SPLIT

1. Imenuje se prof. dr. sc. JOŠKO DVORNIK predsjednikom Upravnog vijeća Lučke uprave Split.

2. Za članove Upravnog vijeća Lučke uprave Split, imenuju se:

– STIPE ČOGELJA

– ANDRIJA ČALJKUŠIĆ

– DRAŽEN IVANUŠEC

– ŽELJKO KUŠTERA.

Klasa: 080-02/20-01/40

Urbroj: 50301-15/28-20-02

Zagreb, 30. ožujka 2020.

Predsjednik
 mr. sc. Andrej Plenković, v. r.
### NN 41/2020 (3.4.2020.), Rješenje o razrješenju predsjednika i članova Upravnog vijeća Lučke uprave Split

VLADA REPUBLIKE HRVATSKE

865

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), članka 51. stavka 2. točke 1. i članka 52. stavka 2. Zakona o pomorskom dobru i morskim lukama (»Narodne novine«, br. 158/03, 100/04, 141/06, 38/09, 123/11, 56/16 i 98/19), Vlada Republike Hrvatske je na sjednici održanoj 30. ožujka 2020. godine donijela

RJEŠENJE

O RAZRJEŠENJU PREDSJEDNIKA I ČLANOVA UPRAVNOG VIJEĆA LUČKE UPRAVE SPLIT

1. Razrješuje se prof. dr. sc. JOŠKO DVORNIK dužnosti predsjednika Upravnog vijeća Lučke uprave Split, radi isteka mandata.

2. Razrješuju se dužnosti članovi Upravnog vijeća Lučke uprave Split, radi isteka mandata:

– ANTE BAČIĆ

– ANDRIJA ČALJKUŠIĆ

– DRAŽEN IVANUŠEC

– ŽELJKO KUŠTERA.

Klasa: 080-02/20-02/23

Urbroj: 50301-15/28-20-02

Zagreb, 30. ožujka 2020.

Predsjednik
 mr. sc. Andrej Plenković, v. r.
### NN 41/2020 (3.4.2020.), Rješenje o imenovanju dijela članova Službeničkog suda

VLADA REPUBLIKE HRVATSKE

869

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i članka 101. stavka 3. Zakona o državnim službenicima (»Narodne novine«, br. 92/05, 107/07, 27/08, 34/11, 49/11, 150/11, 34/12, 49/12 – pročišćeni tekst, 37/13, 38/13, 138/15 – Odluka Ustavnog suda Republike Hrvatske, 61/17, 70/19 i 98/19), a u vezi s točkom IX. Odluke o ustrojavanju Službeničkog suda i Višeg službeničkog suda (»Narodne novine«, broj 123/19), Vlada Republike Hrvatske je na sjednici održanoj 30. ožujka 2020. godine donijela

RJEŠENJE

O IMENOVANJU DIJELA ČLANOVA SLUŽBENIČKOG SUDA

Za članice Službeničkog suda, imenuju se:

– TIHANA BOKAN

– IVANČICA CVITANOVIĆ

– DUŠANKA ZASTAVNIKOVIĆ DUPLANČIĆ

– MIRJANA RIGLJAN.

Klasa: 080-02/20-01/42

Urbroj: 50301-15/28-20-02

Zagreb, 30. ožujka 2020.

Predsjednik
 mr. sc. Andrej Plenković, v. r.
### NN 41/2020 (3.4.2020.), Rješenje o razrješenju ravnatelja Središnje agencije za financiranje i ugovaranje programa i projekata Europske unije

VLADA REPUBLIKE HRVATSKE

867

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i članka 8. stavka 4. Uredbe o osnivanju Središnje agencije za financiranje i ugovaranje programa i projekata Europske unije (»Narodne novine«, br. 90/07, 114/07, 29/12, 56/13 i 24/16), Vlada Republike Hrvatske je na sjednici održanoj 30. ožujka 2020. godine donijela

RJEŠENJE

O RAZRJEŠENJU RAVNATELJA SREDIŠNJE AGENCIJE ZA FINANCIRANJE I UGOVARANJE PROGRAMA I PROJEKATA EUROPSKE UNIJE

Razrješuje se TOMISLAV PETRIC dužnosti ravnatelja Središnje agencije za financiranje i ugovaranje programa i projekata Europske unije, s danom 6. travnja 2020. godine, radi isteka mandata.

Klasa: UP/I 080-02/20-02/25

Urbroj: 50301-15/28-20-02

Zagreb, 30. ožujka 2020.

Predsjednik
 mr. sc. Andrej Plenković, v. r.
### NN 41/2020 (3.4.2020.), Rješenje o imenovanju ravnatelja Središnje agencije za financiranje i ugovaranje programa i projekata Europske unije

VLADA REPUBLIKE HRVATSKE

868

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i članka 8. stavka 4. Uredbe o osnivanju Središnje agencije za financiranje i ugovaranje programa i projekata Europske unije (»Narodne novine«, br. 90/07, 114/07, 29/12, 56/13 i 24/16), Vlada Republike Hrvatske je na sjednici održanoj 30. ožujka 2020. godine donijela

RJEŠENJE

O IMENOVANJU RAVNATELJA SREDIŠNJE AGENCIJE ZA FINANCIRANJE I UGOVARANJE PROGRAMA I PROJEKATA EUROPSKE UNIJE

Imenuje se TOMISLAV PETRIC ravnateljem Središnje agencije za financiranje i ugovaranje programa i projekata Europske unije, s danom 7. travnja 2020. godine.

Klasa: UP/I 080-02/20-01/43

Urbroj: 50301-15/28-20-02

Zagreb, 30. ožujka 2020.

Predsjednik
 mr. sc. Andrej Plenković, v. r.
### NN 41/2020 (3.4.2020.), Obavijest o podnesenom zahtjevu za zaštitu naziva »Komiški rogač« zaštićena oznaka zemljopisnog podrijetla

MINISTARSTVO POLJOPRIVREDE

876

Ministarstvo poljoprivrede na temelju članka 87. stavka 9. Zakona o poljoprivredi (»Narodne novine« broj 118/18, u daljnjem tekstu: Zakon) objavljuje

OBAVIJEST

O PODNESENOM ZAHTJEVU ZA ZAŠTITU NAZIVA »KOMIŠKI ROGAČ« ZAŠTIĆENA OZNAKA ZEMLJOPISNOG PODRIJETLA

1. Ministarstvo poljoprivrede (u daljnjem tekstu: Ministarstvo) je 26. kolovoza 2019. godine zaprimilo Zahtjev za zaštitu naziva »Komiški rogač« zaštićena oznaka zemljopisnog podrijetla od podnositelja zahtjeva Udruge »Komiški rogač«, Ribarska 10, 21 485 Komiža.

2. Svaka fizička ili pravna osoba koja ima pravni interes i koja ima sjedište ili prebivalište u Republici Hrvatskoj može u roku od 30 dana od datuma objave ove Obavijesti podnijeti prigovor na podneseni Zahtjev, sukladno članku 87. stavku 10. Zakona.

3. Sukladno članku 87. stavku 9. Zakona, nakon objave ove Obavijesti, na mrežnim stranicama Ministarstva (poljoprivreda.gov.hr) bit će objavljena Specifikacija proizvoda »Komiški rogač«.

4. Razlozi za ulaganje prigovora definirani su člankom 10. Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode.

Klasa: UP/I-310-26/19-01/08

Urbroj: 525-14/0880-20-4

Zagreb, 1. travnja 2020.

Ministrica poljoprivrede
 Marija Vučković, v. r.
### NN 41/2020 (3.4.2020.), Ispravak Zakona o izmjenama i dopunama Zakona o obrtu

HRVATSKI SABOR

880

Nakon izvršene usporedbe s izvornim tekstom utvrđena je pogreška u Zakonu o izmjenama i dopunama Zakona o obrtu koji je objavljen u »Narodnim novinama« broj 127 od 27. prosinca 2019. to se daje

ISPRAVAK ZAKONA

O IZMJENAMA I DOPUNAMA ZAKONA O OBRTU

U članku 34. u dodanom članku 88.a stavku 2. riječi koje glase: »članka 29. podstavka 15.« trebaju glasiti: »članka 81. stavka 2. podstavka 15.«.

Klasa: 311-01/20-01/01

Zagreb, 1. travnja 2020.

Tajnik
 Hrvatskoga sabora
 Davor Orlović, dipl. iur., v. r.
### NN 41/2020 (3.4.2020.), Odluka o autorizaciji plovila za ribolov igluna (Xiphias gladius) u 2020. godini

MINISTARSTVO POLJOPRIVREDE

875

Na temelju članka 15. stavka 3. Zakona o morskom ribarstvu (»Narodne novine«, br. 62/17, 130/17 i 14/19) i na temelju članka 5. stavka 1. Pravilnika o ribolovnim mogućnostima i ribolovu igluna (Xiphias gladius) (»Narodne novine«, br. 39/18, 35/19 i 37/20), ministrica poljoprivrede donosi

ODLUKU

O AUTORIZACIJI PLOVILA ZA RIBOLOV IGLUNA (Xiphias gladius) U 2020. GODINI

I.

Ovom Odlukom autoriziraju se plovila za ribolov igluna (Xiphias gladius) u 2020. godini na temelju uvjeta i kriterija propisanih Pravilnikom o ribolovnim mogućnostima i ribolovu igluna (Xiphias gladius) (»Narodne novine«, br. 39/18, 35/19 i 37/20) (u daljnjem tekstu: Pravilnik).

II.

Sukladno točki I. ove Odluke pravo na korištenje Državne kvote u ribolovu igluna (Xiphias gladius) plutajućim parangalom ostvaruju sljedeća plovila s individualnim kvotama po plovilu:

|  |  |  |  |
| --- | --- | --- | --- |
| RB | CFR | Reg. oznaka plovila | Kvota (kg) |
| 1. | HRV000000380 | MAJKA MARIJA | 1429,6 |
| 2. | HRV000000484 | 20-CT | 2837,6 |
| 3. | HRV000000905 | 155-CT | 2037,6 |
| 4. | HRV000001028 | 156-CT | 1729,6 |
| 5. | HRV000001182 | 12-KŽ | 1993,6 |
| 6. | HRV000001347 | KRALJICA MIRA | 1197,6 |
| 7. | HRV000001354 | 563-VD | 5838,6 |
| 8. | HRV000001481 | 56-TG | 4267,6 |
| 9. | HRV000016903 | 251480-SO | 1366,6 |
| 10. | HRV000002120 | 212-TI | 966,6 |
| 11. | HRV000002127 | 215-KŽ | 3516,2 |
| 12. | HRV000002471 | 12-CT | 1289,6 |
| 13. | HRV000015190 | 21-KŽ | 4525,6 |
| 14. | HRV000015837 | 1586-BG | 1151,6 |
| 15. | HRV000001790 | 341-CT | 1890,6 |
| 16. | HRV000016003 | 1103-ŠB | 1117,6 |
| 17. | HRV000016154 | 999-VD | 1079,6 |
| 18. | HRV000016207 | 182-KŽ | 4659,6 |
| 19. | HRV000016231 | 576-DB | 5145,6 |
| 20. | HRV000017069 | 198-SR | 1939,6 |

III.

Sukladno točki I. ove Odluke pravo na korištenje Državne kvote u ribolovu igluna (Xiphias gladius) panulom i odmetom po olimpijskom principu s ograničenjem ukupnog ulova po plovilu od 500 kg, ostvaruju sljedeća plovila:

|  |  |  |
| --- | --- | --- |
| Redni broj | CFR | Reg. oznaka plovila |
| 1. | HRV000000046 | 9-TT |
| 2. | HRV000000265 | 675-VD |
| 3. | HRV000001347 | KRALJICA MIRA |
| 4. | HRV000001354 | 563-VD |
| 5. | HRV000001609 | 700-VD |
| 6. | HRV000001900 | 151-MU |
| 7. | HRV000016903 | 251480-SO |
| 8. | HRV000002120 | 212-TI |
| 9. | HRV000003570 | 755-VD |
| 10. | HRV000017080 | 403-TI |
| 11. | HRV000015866 | 1442-PU |
| 12. | HRV000015879 | 45-SR |
| 13. | HRV000016981 | 2440-PU |
| 14. | HRV000016109 | LIMINI |
| 15. | HRV000016149 | 1463-BG |
| 16. | HRV000016155 | 194-RG |
| 17. | HRV000001002 | 8-TP |
| 18. | HRV000016207 | 182-KŽ |
| 19. | HRV000016231 | 576-DB |
| 20. | HRV000016815 | 1417-ŠB |

IV.

Plovila iz točaka II. i III. ove Odluke ribolov smiju obavljati sukladno odredbama Pravilnika od dana stupanja na snagu ove Odluke.

V.

Ova Odluka stupa na snagu prvoga dana od dana objave u »Narodnim novinama«.

Klasa: 324-03/20-01/63

Urbroj: 525-13/0737-20-1

Zagreb, 30. ožujka 2020.

Ministrica poljoprivrede
 Marija Vučković, v. r.
### NN 41/2020 (3.4.2020.), Odluka o uvjetima i kriterijima koje pri javnoj nabavi moraju zadovoljiti poljoprivredni i prehrambeni proizvodi

VLADA REPUBLIKE HRVATSKE

859

Na temelju članka 1. stavka 2. i članka 31. stavka 2. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), Vlada Republike Hrvatske je na sjednici održanoj 2. travnja 2020. godine donijela

ODLUKU

O UVJETIMA I KRITERIJIMA KOJE PRI JAVNOJ NABAVI MORAJU ZADOVOLJITI POLJOPRIVREDNI I PREHRAMBENI PROIZVODI

I.

Zbog poremećaja u kratkim lancima opskrbe i poremećaja uzrokovanih ograničenjima na tržištu nastalim uslijed proglašene epidemije bolesti COVID-19 uzrokovane virusom SARS-CoV-2 na teritoriju Republike Hrvatske (u daljnjem tekstu: bolest COVID-19), ovom se Odlukom radi sigurnosti opskrbe javnih naručitelja određuje nabava poljoprivrednih i prehrambenih proizvoda.

II.

Za vrijeme trajanja bolesti COVID-19 javni naručitelj će poljoprivredne i prehrambene proizvode nabavljati od gospodarskih subjekata, obvezno primjenjujući kriterije za odabir ponude iz članka 284. stavka 7. Zakona o javnoj nabavi koji se odnose na kvalitetu poljoprivrednih i prehrambenih proizvoda osobito vodeći računa da su isti proizvodi sezonski, ekološki, integrirani proizvodi i dr., čime se osigurava veća svježina ili niže opterećenje okoliša u pogledu kraćeg prijevoza, bez obzira na vrstu postupka javne nabave.

Javni naručitelj može povećane količine poljoprivrednih i prehrambenih proizvoda, izravno nabavljati od drugog gospodarskog subjekta uz primjenu pregovaračkog postupka bez prethodne objave sukladno članku 131. stavku 1. točki 3. i članku 132. točki 3. Zakona o javnoj nabavi, ako mu ugovoreni gospodarski subjekt nije u mogućnosti isporučiti ugovorene količine u skladu s člankom 284. stavkom 7. Zakona o javnoj nabavi.

III.

Ministarstvo poljoprivrede će, u skladu s člankom 132. točkom 3. Zakona o javnoj nabavi izraditi aplikaciju koja će imati funkciju burze robe – digitalnu tržnicu u roku od 30 dana od dana stupanja na snagu ove Odluke.

Ponuditelji će se na burzu robe – digitalnu tržnicu uključiti putem javnog poziva, objavljenog od strane Ministarstva poljoprivrede.

Sredstva potrebna za izvršenje ove Odluke, a za nabavu aplikacije, osigurana su u Državnom proračunu Republike Hrvatske za 2020. godinu unutar financijskog plana Ministarstva poljoprivrede, na aktivnosti K568070 Informatizacija.

IV.

Ova Odluka stupa na snagu prvoga dana od dana objave u »Narodnim novinama«.

Klasa: 022-03/20-04/121

Urbroj: 50301-25/06-20-2

Zagreb, 2. travnja 2020.

Predsjednik
 mr. sc. Andrej Plenković, v. r.
### NN 41/2020 (3.4.2020.), Zaključak Vlade Republike Hrvatske, klasa: 022-03/20-07/89, urbroj: 50301-25/14-20-2 od 2. travnja 2020.

VLADA REPUBLIKE HRVATSKE

862

Na temelju članka 1., članka 31. stavka 3. i članka 32. stavka 2. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), Vlada Republike Hrvatske je na sjednici održanoj 2. travnja 2020. godine donijela

ZAKLJUČAK

1. Zbog bitno promijenjenih gospodarskih okolnosti i nužnosti osiguravanja sredstava za financiranje mjera i aktivnosti u borbi s epidemijom koronavirusa nužno je prilagoditi planirane aktivnosti u Državnom proračunu Republike Hrvatske za 2020. godinu, financijskim planovima izvanproračunskih korisnika državnog proračuna i proračunima jedinica lokalne i područne (regionalne) samouprave za 2020. godinu.

2. Zadužuju se proračunski i izvanproračunski korisnici državnog proračuna za provedbu mjera usmjerenih na ograničavanje korištenja sredstava predviđenih Državnim proračunom Republike Hrvatske i financijskim planovima izvanproračunskih korisnika državnog proračuna za 2020. godinu.

3. Za provedbu mjera iz točke 2. ovoga Zaključka ograničit će se korištenje sredstava predviđenih Državnim proračunom Republike Hrvatske i financijskim planovima izvanproračunskih korisnika državnog proračuna za 2020. godinu.

4. Pokrenut će se pregovori sa socijalnim partnerima o visini osnovice za izračun plaće državnih službenika i namještenika te zaposlenih u javnim službama za 2020. godinu, kao i pregovori o isplati određenih materijalnih prava ugovorenih kolektivnim ugovorima te prava iz sklopljenih sporazuma o uvećanju koeficijenata složenosti poslova i dodataka na osnovnu plaću.

5. Zadužuje se Ministarstvo državne imovine za izradu smjernica za racionalizaciju poslovanja trgovačkih društava u većinskom državnom vlasništvu kako bi svoje poslovanje prilagodili novonastalim okolnostima.

6. Jedinice lokalne i područne (regionalne) samouprave provest će, na odgovarajući način, aktivnosti i mjere utvrđene u ovom Zaključku.

7. Zadužuje se Ministarstvo financija za nadzor nad provedbom ovoga Zaključka i za predlaganje Vladi Republike Hrvatske donošenja i dodatnih mjera koje su nužne za provedbu ovoga Zaključka.

8. Ovaj Zaključak objavit će se u »Narodnim novinama«.

Klasa: 022-03/20-07/89

Urbroj: 50301-25/14-20-2

Zagreb, 2. travnja 2020.

Predsjednik
 mr. sc. Andrej Plenković, v. r.
### NN 41/2020 (3.4.2020.), Zaključak Vlade Republike Hrvatske, klasa: 022-03/20-07/91, urbroj: 50301-25/14-20-1 od 2. travnja 2020.

VLADA REPUBLIKE HRVATSKE

861

Na temelju članka 1., članka 31. stavka 3. i članka 32. stavka 2. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), Vlada Republike Hrvatske je na sjednici održanoj 2. travnja 2020. godine donijela

ZAKLJUČAK

1. Radi provedbe mjera za pomoć gospodarstvu uslijed epidemije koronavirusa zadužuje se Financijska agencija za izradu i vođenje digitalne platforme putem koje će se omogućiti elektroničko podnošenje prijave na odgovarajuće mjere, prikupljanje podataka nužnih za odluku o odobrenju mjere te osigurati izvještajni sustav za praćenje realizacije mjera (Portal MJERE).

2. Zadužuju se nadležna tijela državne uprave i druge institucije uključene u provedbu mjera za pomoć gospodarstvu uslijed epidemije koronavirusa da na zahtjev Financijske agencije dostave u elektroničkom obliku podatke koji su potrebni za utvrđivanje ispunjavanja uvjeta iz pojedine mjere, podatke koji su potrebni za izračun jedinstvene ocjene pogođenosti okolnostima (COVID SCORE) te podatke koji su potrebni za praćenje provedbe odobrenih mjera i izradu statističkih izvješća o učincima provedbe mjera.

3. Tijela državne uprave zadužena za provedbu mjera za pomoć gospodarstvu uslijed epidemije koronavirusa dužna su Financijskoj agenciji dostaviti popis mjera koje su pogodne za uspostavu procesa prijave i odobrenja putem Portala MJERE i popis podataka koje je potrebno prikupiti za utvrđenje ispunjavanja uvjeta za odobrenje tih mjera, a za mjere koje zbog svoje prirode nisu pogodne za uspostavu procesa putem Portala MJERE ili za koje već postoji mogućnost elektroničke prijave putem drugog kanala, dostaviti u strojno čitljivom obliku odgovarajuća izvješća o odobrenim mjerama najmanje jednom tjedno radi kreiranja centralnog izvještaja za Vladu Republike Hrvatske.

4. Zadužuje se Financijska agencija za centralizirano praćenje realizacije mjera za pomoć gospodarstvu uslijed epidemije koronavirusa te dostavu odgovarajućih izvještaja Vladi Republike Hrvatske i drugim nadležnim tijelima na zahtjev.

5. Ovaj Zaključak objavit će se u »Narodnim novinama«.

Klasa: 022-03/20-07/91

Urbroj: 50301-25/14-20-1

Zagreb, 2. travnja 2020.

Predsjednik
 mr. sc. Andrej Plenković, v. r.
### NN 41/2020 (3.4.2020.), Odluka o privremenom odgađanju primjene fiskalnih pravila

VLADA REPUBLIKE HRVATSKE

856

Na temelju članka 10. stavka 4. Zakona o fiskalnoj odgovornosti (»Narodne novine«, broj 111/18), uz prethodno mišljenje Povjerenstva za fiskalnu politiku navedeno u 5. stajalištu Povjerenstva za fiskalnu politiku o gospodarskim i fiskalnim posljedicama epidemije bolesti COVID-19, te primjeni fiskalnih pravila tijekom kriznog razdoblja, klase: 021-19/20-10-01, broja: 6524-3-20, od 30. ožujka 2020. godine, Vlada Republike Hrvatske je na sjednici održanoj 2. travnja 2020. godine donijela

ODLUKU

O PRIVREMENOM ODGAĐANJU PRIMJENE FISKALNIH PRAVILA

I.

Zbog izvanrednih okolnosti uslijed epidemije bolesti COVID-19 (SARS-CoV-2) na teritoriju Republike Hrvatske, ovom se Odlukom privremeno odgađa primjena fiskalnih pravila iz članaka 6., 7. i 8. Zakona o fiskalnoj odgovornosti (»Narodne novine«, broj 111/18).

II.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/20-04/123

Urbroj: 50301-25/14-20-1

Zagreb, 2. travnja 2020.

Predsjednik
 mr. sc. Andrej Plenković, v. r.
### NN 41/2020 (3.4.2020.), Uredba o dopuni Uredbe o postupku, načinu i uvjetima za dobivanje koncesije na turističkom zemljištu u kampovima u suvlasništvu Republike Hrvatske

VLADA REPUBLIKE HRVATSKE

854

Na temelju članka 10. stavka 1. Zakona o turističkom i ostalom građevinskom zemljištu neprocijenjenom u postupku pretvorbe i privatizacije (»Narodne novine«, broj 92/10), Vlada Republike Hrvatske je na sjednici održanoj 2. travnja 2020. godine donijela

UREDBU

O DOPUNI UREDBE O POSTUPKU, NAČINU I UVJETIMA ZA DOBIVANJE KONCESIJE NA TURISTIČKOM ZEMLJIŠTU U KAMPOVIMA U SUVLASNIŠTVU REPUBLIKE HRVATSKE

Članak 1.

U Uredbi o postupku, načinu i uvjetima za dobivanje koncesije na turističkom zemljištu u kampovima u suvlasništvu Republike Hrvatske (»Narodne novine«, br. 12/11, 145/12, 55/19 i 31/20), u članku 9. iza stavka 3. dodaje se stavak 4. koji glasi:

»(4) Iznimno od modela izračuna promjenjivog dijela koncesijske naknade iz stavka 3. ovog članka, promjenjivi dio koncesijske naknade za 2019. godinu iznosi 1,00 kunu.«.

Članak 2.

Ova Uredba stupa na snagu prvoga dana od dana objave u »Narodnim novinama«.

Klasa: 022-03/20-03/25

Urbroj: 50301-27/25-20-2

Zagreb, 2. travnja 2020.

Predsjednik
 mr. sc. Andrej Plenković, v. r.
### NN 41/2020 (3.4.2020.), Uredba o dopunama Uredbe o načinu, postupku i uvjetima procjene vrijednosti i prodaje turističkog zemljišta u vlasništvu jedinice lokalne samouprave te načinu, postupku i uvjetima za dobivanje koncesije na preostalom turističkom zemljištu u vlasništvu jedinice lokalne samouprave

Vlada Republike Hrvatske

853

Na temelju članka 21. stavka 6. Zakona o turističkom i ostalom građevinskom zemljištu neprocijenjenom u postupku pretvorbe i privatizacije (»Narodne novine« broj 92/10), Vlada Republike Hrvatske je na sjednici održanoj 2. travnja 2020. godine, donijela

UREDBU

O DOPUNAMA UREDBE O NAČINU, POSTUPKU I UVJETIMA PROCJENE VRIJEDNOSTI I PRODAJE TURISTIČKOG ZEMLJIŠTA U VLASNIŠTVU JEDINICE LOKALNE SAMOUPRAVE TE NAČINU, POSTUPKU I UVJETIMA ZA DOBIVANJE KONCESIJE NA PREOSTALOM TURISTIČKOM ZEMLJIŠTU U VLASNIŠTVU JEDINICE LOKALNE SAMOUPRAVE

Članak 1.

U Uredbi o načinu, postupku i uvjetima procjene vrijednosti i prodaje turističkog zemljišta u vlasništvu jedinice lokalne samouprave te načinu, postupku i uvjetima za dobivanje koncesije na preostalom turističkom zemljištu u vlasništvu jedinice lokalne samouprave (»Narodne novine« broj 12/11), u članku 12. iza stavka 2. dodaje se novi stavak 3. koji glasi:

»(3) Iznimno od modela izračuna promjenjivog dijela koncesijske naknade iz stavka 2. ovog članka, promjenjivi dio koncesijske naknade za 2019. godinu iznosi 1,00 kunu.«.

Dosadašnji stavak 3. postaje stavak 4.

Članak 2.

U članku 13. iza stavka 1. dodaje se novi stavak 2. koji glasi:

»(2) Iznimno od rokova iz stavka 1. ovoga članka, uplata stalnog dijela koncesijske naknade za 2020. godinu i promjenjivog dijela koncesijske naknade za 2019. godinu vrši se najkasnije do 30. studenoga 2020. godine.«.

Dosadašnji stavak 2. postaje stavak 3.

Članak 3.

Ova Uredba stupa na snagu prvoga dana od dana objave u »Narodnim novinama«.

Klasa: 022-03/20-03/24

Urbroj: 50301-27/12-20-2

Zagreb, 2. travnja 2020.

Predsjednik
 mr. sc. Andrej Plenković, v. r.
### NN 41/2020 (3.4.2020.), Rješenje o imenovanju predsjednika, zamjenika predsjednika, članova i zamjenika članova Kriznog tima odgovornog za provedbu Plana intervencije o mjerama zaštite sigurnosti opskrbe plinom Republike Hrvatske

VLADA REPUBLIKE HRVATSKE

870

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i točke II. Odluke o donošenju Plana intervencije o mjerama zaštite sigurnosti opskrbe plinom Republike Hrvatske (»Narodne novine«, broj 78/14), Vlada Republike Hrvatske je na sjednici održanoj 2. travnja 2020. godine donijela

RJEŠENJE

O IMENOVANJU PREDSJEDNIKA, ZAMJENIKA PREDSJEDNIKA, ČLANOVA I ZAMJENIKA ČLANOVA KRIZNOG TIMA ODGOVORNOG ZA PROVEDBU PLANA INTERVENCIJE O MJERAMA ZAŠTITE SIGURNOSTI OPSKRBE PLINOM REPUBLIKE HRVATSKE

1. Imenuje se dr. sc. TOMISLAV ĆORIĆ, ministar zaštite okoliša i energetike, predsjednikom Kriznog tima odgovornog za provedbu Plana intervencije o mjerama zaštite sigurnosti opskrbe plinom Republike Hrvatske, po položaju.

2. Imenuje se IVICA ARAR, predsjednik Uprave društva PLINACRO d.o.o., zamjenikom predsjednika Kriznog tima odgovornog za provedbu Plana intervencije o mjerama zaštite sigurnosti opskrbe plinom Republike Hrvatske.

3. Za članove Kriznog tima odgovornog za provedbu Plana intervencije o mjerama zaštite sigurnosti opskrbe plinom Republike Hrvatske, imenuju se:

– IVO MILATIĆ, predstavnik Ministarstva zaštite okoliša i energetike

– DOMAGOJ VALIDŽIĆ, predstavnik Ministarstva zaštite okoliša i energetike

– TOMISLAV JUREKOVIĆ, predsjednik Upravnog vijeća Hrvatske energetske regulatorne agencije

– RATIMIR OREŠKOVIĆ, direktor društva Podzemno skladište plina d.o.o.

– TOMISLAV MAZAL, direktor društva Gradska plinara Zagreb d.o.o.

– FRANE BARBARIĆ, predsjednik Uprave društva Hrvatska elektroprivreda d.d.

– PAVAO VUJNOVAC, predsjednik Uprave društva Prvo plinarsko društva d.o.o.

– mr. sc. NIKO DALIĆ, član Uprave društva INA – Industrija nafte d.d.

– BORIS ABRAMOVIĆ, direktor društva Hrvatski operator tržišta energije d.o.o.

– mr. sc. DUBRAVKA VLAŠIĆ PLEŠE, predstavnica Ureda predsjednika Vlade Republike Hrvatske.

4. Za zamjenike članova Kriznog tima odgovornog za provedbu Plana intervencije o mjerama zaštite sigurnosti opskrbe plinom Republike Hrvatske, imenuju se:

– BORIS MAKŠIJAN, predstavnik Ministarstva zaštite okoliša i energetike

– mr. sc. SONJA TOMAŠIĆ ŠKEVIN, predstavnica Hrvatske energetske regulatorne agencije

– IVANA MARKOVIĆ, predstavnica društva PLINACRO d.o.o.

– GRACIJAN KRKLEC, predstavnik društva Podzemno skladište plina d.o.o.

– NIKICA DUJMOVIĆ, predstavnik društva Gradska plinara Zagreb d.o.o.

– mr. sc. PETAR SPRČIĆ, predstavnik društva Hrvatska elektroprivreda d.d.

– IVANA IVANČIĆ, predstavnica društva Prvo plinarsko društvo d.o.o.

– DAVORKA TANCER, predstavnica društva INA – Industrija nafte d.d.

– MAJA IVANIŠEVIĆ, predstavnica društva Hrvatski operator tržišta energije d.o.o.

– GORAN JUTRIŠA, predstavnik Ureda predsjednika Vlade Republike Hrvatske.

Klasa: 080-02/20-01/03

Urbroj: 50301-15/28-20-03

Zagreb, 2. travnja 2020.

Predsjednik
 mr. sc. Andrej Plenković, v. r.
### NN 41/2020 (3.4.2020.), Odluka o izmjeni i dopuni Odluke o Uredu predsjednika Republike Hrvatske

PREDSJEDNIK REPUBLIKE HRVATSKE

852

Na temelju odredbe članka 106. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 –
 Odluka Ustavnog suda Republike Hrvatske), donosim

ODLUKU

O IZMJENI I DOPUNI ODLUKE O UREDU PREDSJEDNIKA REPUBLIKE HRVATSKE

Članak 1.

U Odluci o Uredu predsjednika Republike Hrvatske (»Narodne novine«, broj 18/20) u članku 4. stavku 1. iza podstavka 7. riječ: »i« zamjenjuje se zarezom.

Iza podstavka 8. briše se točka i dodaje riječ: »i« te se dodaje novi podstavak 9. koji glasi:

» – pomoćnik pročelnika Kabineta Predsjednika Republike.«.

Članak 2.

Ova Odluka stupa na snagu prvoga dana od dana objave u »Narodnim novinama«.

Klasa: 020-01/20-01/02

Urbroj: 71-06-01/1-20-1

Zagreb, 2. travnja 2020.

Predsjednik
 Republike Hrvatske
 Zoran Milanović, v. r.
### NN 41/2020 (3.4.2020.), Odluka o imenovanju i razrješenju

PREDSJEDNIK REPUBLIKE HRVATSKE

851

Na temelju odredbe članka 106. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske) te članka 4. stavka 1. Odluke o Uredu predsjednika Republike Hrvatske (»Narodne novine«, broj 18/20), donosim

ODLUKU

O IMENOVANJU I RAZRJEŠENJU

BARTOL ŠIMUNIĆ razrješuje se dužnosti pomoćnika glasnogovornika Ureda predsjednika Republike Hrvatske i imenuje pročelnikom Kabineta predsjednika Republike Hrvatske.

Ova Odluka stupa na snagu 1. travnja 2020. godine.

Klasa: 080-02/20-01/32

Urbroj: 71-06-01/1-20-1

Zagreb, 27. ožujka 2020.

Predsjednik
 Republike Hrvatske
 Zoran Milanović, v. r.
### NN 42/2020 (7.4.2020.), Odluka o imenovanju pomoćnika pročenika Kabineta predsjednika Republike Hrvatske

PREDSJEDNIK REPUBLIKE HRVATSKE

894

Na temelju odredbe članka 106. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske) te članka 4. stavka 1. podstavka 9. Odluke o Uredu predsjednika Republike Hrvatske (»Narodne novine«, broj 18/20 i 41/20), donosim

ODLUKU

O IMENOVANJU POMOĆNIKA PROČENIKA KABINETA PREDSJEDNIKA REPUBLIKE HRVATSKE

GORAN GROBOTEK imenuje se pomoćnikom pročelnika Kabineta predsjednika Republike Hrvatske.

Ova Odluka stupa na snagu 7. travnja 2020. godine.

Klasa: 080-02/20-01/33

Urbroj: 71-06-01/1-20-1

Zagreb, 6. travnja 2020.

Predsjednik
 Republike Hrvatske
 Zoran Milanović, v. r.
### NN 42/2020 (7.4.2020.), Zakon o izmjeni i dopunama Zakona o lokalnim izborima

Hrvatski sabor

881

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENI I DOPUNAMA ZAKONA O LOKALNIM IZBORIMA

Proglašavam Zakon o izmjeni i dopunama Zakona o lokalnim izborima, koji je Hrvatski sabor donio na sjednici 7. travnja 2020.

Klasa: 011-01/20-01/38

Urbroj: 71-06-01/1-20-2

Zagreb, 7. travnja 2020.

Predsjednik
 Republike Hrvatske
 Zoran Milanović, v. r.

ZAKON

O IZMJENI I DOPUNAMA ZAKONA O LOKALNIM IZBORIMA

Članak 1.

U Zakonu o lokalnim izborima (»Narodne novine«, br. 144/12., 121/16. i 98/19.) u članku 6. iza stavka 2. dodaje se novi stavak 3. koji glasi:

»(3) U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, Vlada Republike Hrvatske može odgoditi raspisivanje prijevremenih izbora, odnosno staviti izvan snage odluku kojom su raspisani prijevremeni izbori do prestanka posebnih okolnosti.«.

U dosadašnjem stavku 3., koji postaje stavak 4., iza riječi: »izbora« dodaju se riječi: »i odluka o stavljanju izvan snage odluke o raspisivanju prijevremenih izbora«, riječi: »dostavlja se« zamjenjuju se riječima: »dostavljaju se« te riječi: »je donesena« zamjenjuju se riječima: »su donesene«.

Članak 2.

U članku 7. iza stavka 5. dodaje se novi stavak 6. koji glasi:

»(6) Iznimno od rokova propisanih stavcima 2., 3., 4. i 5. ovoga članka, u slučaju nastupanja posebnih okolnosti iz članka 6. stavka 3. ovoga Zakona prijevremeni izbori održat će se nakon prestanka posebnih okolnosti, a najkasnije u roku od 90 dana od dana prestanka tih okolnosti.«.

U dosadašnjem stavku 6., koji postaje stavak 7., riječi: »4. i 5.« zamjenjuju se riječima: »4., 5. i 6.«.

Dosadašnji stavak 7. postaje stavak 8.

Članak 3.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/20-01/48
 Zagreb, 7. travnja 2020.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 42/2020 (7.4.2020.), Zakon o dopuni Općeg poreznog zakona

HRVATSKI SABOR

882

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O DOPUNI OPĆEG POREZNOG ZAKONA

Proglašavam Zakon o dopuni Općeg poreznog zakona, koji je Hrvatski sabor donio na sjednici 7. travnja 2020.

Klasa: 011-01/20-01/39

Urbroj: 71-06-01/1-20-2

Zagreb, 7. travnja 2020.

Predsjednik
 Republike Hrvatske
 Zoran Milanović, v. r.

ZAKON

O DOPUNI OPĆEG POREZNOG ZAKONA

Članak 1.

U članku 107.a Općeg poreznog zakona (»Narodne novine«, br. 115/16., 106/18., 121/19. i 32/20.) iza stavka 2. dodaju se novi stavci 3. i 4. i stavci 5. i 6. koji glase:

»(3) Porezni obveznik koji je za vrijeme trajanja posebnih okolnosti iz stavka 1. ovoga članka ostvario mjeru potpore za očuvanje radnih mjesta sufinanciranja plaća bit će za sufinancirane netoplaće oslobođen obveze plaćanja javnih davanja.

(4) Ako je zbog posebnih okolnosti iz stavka 1. ovoga članka poreznom obvezniku odlukama nadležnog tijela rad zabranjen, odnosno ako mu je rad onemogućen ili znatno otežan, može ga se u cijelosti ili djelomično osloboditi podmirivanja poreznih obveza.

(5) Za vrijeme trajanja posebnih okolnosti iz stavka 1. ovoga članka mogu se na drugačiji način propisati rokovi, plaćanje poreza na dodanu vrijednost pri uvozu te kod donacija, provedba mjera prisilne naplate, visina kamata te postupovne odredbe nego što je propisano ovim Zakonom ili posebnim poreznim propisima.

(6) Za korisnika mjera prema ovom članku za kojeg se naknadno utvrdi da je ostvario prava za sebe ili druge osobe prema odredbama ovoga članka dostavom netočnih ili lažnih podataka primijenit će se odredbe o odgovornosti propisane zakonom, a mjera i njezini učinci će se poništiti.«.

Dosadašnji stavci 3. i 4. postaju stavci 7. i 8.«.

PRIJELAZNE I ZAVRŠNE ODREDBE

Članak 2.

Ovlašćuje se ministar financija uskladiti Pravilnik o provedbi Općeg poreznog zakona (»Narodne novine«, br. 45/19. i 35/20.) s odredbama ovoga Zakona u roku od osam dana od dana njegova stupanja na snagu.

Članak 3.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/20-01/49

Zagreb, 7. travnja 2020.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 42/2020 (7.4.2020.), Zakon o dopunama Zakona o poljoprivredi

HRVATSKI SABOR

893

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O DOPUNAMA ZAKONA O POLJOPRIVREDI

Proglašavam Zakon o dopunama Zakona o poljoprivredi, koji je Hrvatski sabor donio na sjednici 7. travnja 2020.

Klasa: 011-01/20-01/50

Urbroj: 71-06-01/1-20-2

Zagreb, 7. travnja 2020.

Predsjednik
 Republike Hrvatske
 Zoran Milanović, v. r.

ZAKON

O DOPUNAMA ZAKONA O POLJOPRIVREDI

Članak 1.

U Zakonu o poljoprivredi (»Narodne novine«, br. 118/18.) u članku 144. iza stavka 3. dodaje se novi stavak 4. koji glasi:

»(4) Iznimno, u slučaju i za vrijeme trajanja više sile i izvanrednih okolnosti, a koje su definirane Uredbom (EU) br. 1306/2013, Ministarstvo može donijeti posebnu odluku o produljenju roka iz stavka 3. ovoga članka.«.

Dosadašnji stavci 4. i 5. postaju stavci 5. i 6.

Članak 2.

U članku 145. iza stavka 5. dodaje se stavak 6. koji glasi:

»(6) U slučaju i za vrijeme trajanja više sile i izvanrednih okolnosti, a koje su definirane Uredbom (EU) br. 1306/2013, Ministarstvo može donijeti posebnu odluku o načinu provođenja postupaka iz stavka 3. ovoga članka.«.

Članak 3.

U članku 146. iza stavka 9. dodaje se stavak 10. koji glasi:

»(10) U slučaju i za vrijeme trajanja više sile i izvanrednih okolnosti, a koje su definirane Uredbom (EU) br. 1306/2013, korisnik može Agenciji za plaćanja podnijeti zahtjev za plaćanje duga na rate s osnove mjera poljoprivredne politike i nakon isteka roka za povrat sredstava određenog odlukom o povratu sredstava, pod uvjetom da zadnja rata ima dospijeće najkasnije tri godine od roka za povrat duga propisanog odlukom o povratu duga.«.

PRIJELAZNE I ZAVRŠNE ODREDBE

Članak 4.

Postupci započeti prema odredbama Zakona o poljoprivredi (»Narodne novine«, br. 118/18.) dovršit će se prema odredbama ovoga Zakona.

Članak 5.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/20-01/52

Zagreb, 7. travnja 2020.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 42/2020 (7.4.2020.), Zakon o izmjeni i dopuni Zakona o izvršavanju državnog proračuna Republike Hrvatske za 2020. godinu

HRVATSKI SABOR

884

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENI I DOPUNI ZAKONA O IZVRŠAVANJU DRŽAVNOG PRORAČUNA REPUBLIKE HRVATSKE ZA 2020. GODINU

Proglašavam Zakon o izmjeni i dopuni Zakona o izvršavanju Državnog proračuna Republike Hrvatske za 2020. godinu, koji je Hrvatski sabor donio na sjednici 7. travnja 2020.

Klasa: 011-01/20-01/41

Urbroj: 71-06-01/1-20-2

Zagreb, 7. travnja 2020.

Predsjednik
 Republike Hrvatske
 Zoran Milanović, v. r.

ZAKON

O IZMJENI I DOPUNI ZAKONA O IZVRŠAVANJU DRŽAVNOG PRORAČUNA REPUBLIKE HRVATSKE ZA 2020. GODINU

Članak 1.

U Zakonu o izvršavanju Državnog proračuna Republike Hrvatske za 2020. godinu (»Narodne novine«, br. 117/19. i 32/20.) članak 24.a mijenja se i glasi:

»(1) Ako se povratom, oslobođenjem od plaćanja odnosno odgodom plaćanja i/ili obročnom otplatom poreza na dohodak, prireza porezu na dohodak i doprinosa sukladno posebnom propisu kojim se uređuje opći porezni postupak smanje prihodi jedinica lokalne i područne (regionalne) samouprave odnosno Hrvatskog zavoda za zdravstveno osiguranje i Hrvatskog zavoda za mirovinsko osiguranje, Republika Hrvatska će osigurati sredstva beskamatnog zajma za premošćivanje situacije nastale zbog različite dinamike priljeva sredstava i dospijeća obveza.

(2) Beskamatni zajam iz stavka 1. ovoga članka može se isplatiti do visine poreza na dohodak, prireza porezu na dohodak i doprinosa čije je plaćanje oslobođeno, odgođeno i/ili je odobrena obročna otplata odnosno do visine izvršenog povrata i prema raspoloživim sredstvima državnog proračuna.

(3) Ministar financija može za provedbu ovoga članka donijeti poseban naputak.«.

Članak 2.

Iza članka 35. dodaje se članak 35.a koji glasi:

»Članak 35.a

(1) Uslijed nastupa izvanrednih okolnosti iz članka 10. stavka 3. Zakona o fiskalnoj odgovornosti (»Narodne novine«, br. 111/18.), uz suglasnost Vlade:

– ministar financija može se zadužiti i iznad visine zaduživanja iz članka 35. stavka 1. ovoga Zakona

– izvanproračunski korisnici državnog proračuna mogu se zadužiti i iznad visine zaduženja iskazanih u njihovim financijskim planovima iz članka 35. stavka 3. ovoga Zakona.

(2) O zaduženju iz stavka 1. ovoga članka Vlada će mjesečno izvještavati odbor Hrvatskoga sabora nadležan za poslove financija.«.

ZAVRŠNA ODREDBA

Članak 3.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/20-01/51
 Zagreb, 7. travnja 2020.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 42/2020 (7.4.2020.), Zakon o dopuni Zakona o putnim ispravama hrvatskih državljana

HRVATSKI SABOR

889

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O DOPUNI ZAKONA O PUTNIM ISPRAVAMA HRVATSKIH DRŽAVLJANA

Proglašavam Zakon o dopuni Zakona o putnim ispravama hrvatskih državljana, koji je Hrvatski sabor donio na sjednici 7. travnja 2020.

Klasa: 011-01/20-01/46

Urbroj: 71-06-01/1-20-2

Zagreb, 7. travnja 2020.

Predsjednik
 Republike Hrvatske
 Zoran Milanović, v. r.

ZAKON

O DOPUNI ZAKONA O PUTNIM ISPRAVAMA HRVATSKIH DRŽAVLJANA

Članak 1.

U Zakonu o putnim ispravama hrvatskih državljana (»Narodne novine«, br. 77/99., 133/02., 48/05., 74/09., 154/14. i 82/15.) iza članka 12. dodaje se članak 12.a koji glasi:

»Članak 12.a

(1) Osoba iz članka 12. ovoga Zakona, za vrijeme trajanja epidemije bolesti COVID-19 uzrokovane virusom SARS-CoV-2, ne mora podnijeti zahtjev za izdavanje nove putovnice zbog isteka roka važenja ranije izdane putovnice, a najdulje 30 dana od dana proglašenja prestanka epidemije.

(2) Putovnica koja je izdana osobi iz stavka 1. ovoga članka smatra se valjanom do isteka roka iz stavka 1. ovoga članka.«.

Članak 2.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/20-01/53

Zagreb, 7. travnja 2020.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 42/2020 (7.4.2020.), Zakon o dopuni Zakona o nabavi i posjedovanju oružja građana

HRVATSKI SABOR

892

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O DOPUNI ZAKONA O NABAVI I POSJEDOVANJU ORUŽJA GRAĐANA

Proglašavam Zakon o dopuni Zakona o nabavi i posjedovanju oružja građana, koji je Hrvatski sabor donio na sjednici 7. travnja 2020.

Klasa: 011-01/20-01/49

Urbroj: 71-06-01/1-20-2

Zagreb, 7. travnja 2020.

Predsjednik
 Republike Hrvatske
 Zoran Milanović, v. r.

ZAKON

O DOPUNI ZAKONA O NABAVI I POSJEDOVANJU ORUŽJA GRAĐANA

Članak 1.

U Zakonu o nabavi i posjedovanju oružja građana (»Narodne novine«, br. 94/18.) iza članka 77. dodaje se članak 77.a koji glasi:

»Članak 77.a

(1) Građanin iz članka 77. stavka 1. ovoga Zakona, za vrijeme trajanja epidemije bolesti COVID-19 uzrokovane virusom SARS-CoV-2, ne mora podnijeti zahtjev za produljenje roka važenja oružnog lista, a najdulje 30 dana od dana proglašenja prestanka epidemije.

(2) Oružni list koji je izdan građaninu iz stavka 1. ovoga članka smatra se valjanim do isteka roka iz stavka 1. ovoga članka.

(3) Radnje u upravnom postupku koje su građani dužni poduzeti u rokovima propisanim odredbama ovoga Zakona, a čiji krajnji rok poduzimanja je bio počevši od 11. ožujka 2020. ili će biti za vrijeme trajanja epidemije bolesti COVID-19 uzrokovane virusom SARS-CoV-2, građani mogu poduzeti najdulje 30 dana od dana proglašenja prestanka epidemije.«.

Članak 2.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/20-01/56

Zagreb, 7. travnja 2020.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 42/2020 (7.4.2020.), Zakon o dopuni Zakona o sigurnosti prometa na cestama

HRVATSKI SABOR

891

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O DOPUNI ZAKONA O SIGURNOSTI PROMETA NA CESTAMA

Proglašavam Zakon o dopuni Zakona o sigurnosti prometa na cestama, koji je Hrvatski sabor donio na sjednici 7. travnja 2020.

Klasa: 011-01/20-01/48

Urbroj: 71-06-01/1-20-2

Zagreb, 7. travnja 2020.

Predsjednik
 Republike Hrvatske
 Zoran Milanović, v. r.

ZAKON

O DOPUNI ZAKONA O SIGURNOSTI PROMETA NA CESTAMA

Članak 1.

U Zakonu o sigurnosti prometa na cestama (»Narodne novine«, br. 67/08., 48/10. – Odluka Ustavnog suda Republike Hrvatske, 74/11., 80/13., 158/13. – Odluka i Rješenje Ustavnog suda Republike Hrvatske, 92/14., 64/15., 108/17. i 70/19.) iza članka 222. dodaje se članak 222.a koji glasi:

»Članak 222.a

(1) Osoba iz članka 222. ovoga Zakona, za vrijeme trajanja epidemije bolesti COVID-19 uzrokovane virusom SARS-CoV-2, ne mora podnijeti zahtjev za produljenje roka važenja vozačke dozvole, a najdulje 30 dana od dana proglašenja prestanka epidemije.

(2) Vozačka dozvola koja je izdana osobi iz stavka 1. ovoga članka smatra se valjanom do isteka roka iz stavka 1. ovoga članka.

(3) Radnje u upravnom postupku koje su vozači dužni poduzeti u rokovima propisanim odredbama Zakona o sigurnosti prometa na cestama (»Narodne novine«, br. 67/08., 48/10. – Odluka Ustavnog suda Republike Hrvatske, 74/11., 80/13., 158/13. – Odluka i Rješenje Ustavnog suda Republike Hrvatske, 92/14., 64/15., 108/17. i 70/19.) i Pravilnika o vozačkim dozvolama (»Narodne novine«, br. 2/19.), a čiji krajnji rok poduzimanja je bio počevši od 11. ožujka 2020. ili će biti za vrijeme trajanja epidemije bolesti COVID-19 uzrokovane virusom SARS-CoV-2, stranke mogu poduzeti najdulje 30 dana od dana proglašenja prestanka epidemije.«.

Članak 2.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/20-01/55

Zagreb, 7. travnja 2020.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 42/2020 (7.4.2020.), Zakon o dopunama Zakona o osobnoj iskaznici

HRVATSKI SABOR

890

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O DOPUNAMA ZAKONA O OSOBNOJ ISKAZNICI

Proglašavam Zakon o dopunama Zakona o osobnoj iskaznici, koji je Hrvatski sabor donio na sjednici 7. travnja 2020.

Klasa: 011-01/20-01/47

Urbroj: 71-06-01/1-20-2

Zagreb, 7. travnja 2020.

Predsjednik
 Republike Hrvatske
 Zoran Milanović, v. r.

ZAKON

O DOPUNAMA ZAKONA O OSOBNOJ ISKAZNICI

Članak 1.

U Zakonu o osobnoj iskaznici (»Narodne novine«, br. 62/15.) iza članka 5. dodaje se članak 5.a koji glasi:

»Članak 5.a

(1) Osoba iz članka 5. stavka 1. ovoga Zakona, za vrijeme trajanja epidemije bolesti COVID-19 uzrokovane virusom SARS-CoV-2, ne mora podnijeti zahtjev za izdavanje nove osobne iskaznice, a najdulje 30 dana od dana proglašenja prestanka epidemije.

(2) Osobna iskaznica koja je izdana osobi iz stavka 1. ovoga članka smatra se valjanom do isteka roka iz stavka 1. ovoga članka.

(3) Nakon isteka roka iz stavka 1. ovoga članka osoba je dužna bez odgode podnijeti zahtjev za izdavanje nove osobne iskaznice.«.

Članak 2.

Iza članka 14. dodaje se članak 14.a koji glasi:

»Članak 14.a

Iznimno od članka 14. stavka 5. ovoga Zakona, za vrijeme trajanja epidemije bolesti COVID-19 uzrokovane virusom SARS-CoV-2, a najdulje 30 dana od dana proglašenja prestanka epidemije, policijska uprava odnosno policijska postaja neće poništiti osobnu iskaznicu i podatke za aktivaciju elektroničkog dijela osobne iskaznice i podatke za registraciju na Portalu elektroničke osobne iskaznice te neće podnijeti zahtjev za opoziv certifikata, a osoba će izdanu osobnu iskaznicu i podatke za aktivaciju elektroničkog dijela osobne iskaznice te podatke za registraciju na Portalu elektroničke osobne iskaznice moći preuzeti najdulje 30 dana od dana proglašenja prestanka epidemije.«.

Članak 3.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/20-01/54
 Zagreb, 7. travnja 2020.

HRVATSKI SABOR

Predsjednik
 Hrvatskoga sabora
 Gordan Jandroković, v. r.